Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: azt, hogy más törvény ne rendelkezne a kérdésről. Tájékoztatom arról, hogy az önkormányzatokra a helyi önkormányzatokról szóló 1990. évi LXV. törvény (Ötv.) mellett vonatkozik
Paragraph Index: 1069

azt, hogy más törvény ne rendelkezne a kérdésről. Tájékoztatom arról, hogy az önkormányzatokra a helyi önkormányzatokról szóló 1990. évi LXV. törvény (Ötv.) mellett vonatkozik a Magyar Köztársaságnak minden hatályos törvénye, így a fent hivatkozott adatvédelmi törvény is. Mindezek értelmében Önnek nincs alkotmányos oka arra, hogy a kért másolatok kiadását megtagadhassa. Különösen nincs arra joga, hogy a jegyzőkönyvek kiadását szóbeli utasítással hivatala köztisztviselőinek megtiltsa. Az Ötv. 12. § (4)—(5) bekezdése szerint a képviselő-testület zárt ülést tart választás, kinevezés, felmentés, vezetői megbízás adása, illetőleg visszavonása, fegyelmi eljárás megindítása, fegyelmi büntetés kiszabása és állásfoglalást igénylő személyi ügy tárgyalásakor, ha az érintett a nyilvános tárgyalásba nem egyezik bele. A zárt ülésen a képviselő-testület tagjai, a kisebbségi szószóló és a jegyző, továbbá meghívása esetén az érintett és a szakértő vesz részt. Törvény előírhatja, mely esetben kötelező az érintett meghívása. Amennyiben tehát az érintett részt vett az őt érintő fegyelmi ügy zárt tárgyalásán, úgy az ülés jegyzőkönyvébe is betekinthet, mivel az adatvédelmi törvény biztosítja mindenkinek a jogot arra, hogy megismerhesse a róla kezelt adatokat. Az érintett jogait törvény csak az állam külső és belső biztonsága, így a honvédelem, a nemzetbiztonság, a bűnmegelőzés vagy bűnüldözés érdekében, továbbá állami vagy helyi önkormányzati pénzügyi érdekből, valamint az érintett vagy mások jogainak védelme érdekében korlátozhatja. Amint Ön is írja, az elbocsátott jegyzőnő magánlevelet írt Önnek, melyben elnézését kéri. A levélben a jegyzőnő egészségi állapotára vonatkozó információk is vannak. A hivatkozott adatvédelmi törvény rendelkezései szerint ezek az adatok különleges adatok, melyek fokozott védelemben részesülnek. Így például ezeket az adatokat csak törvény felhatalmazása alapján vagy az érintett írásbeli hozzájárulása alapján lehet kezelni. A Büntető Törvénykönyv rendelkezései (177/B. §) is ennek a fokozott védelemnek tesznek eleget, amikor a különleges személyes adatokkal való visszaélés törvényi tényállását megállapítják a következőképpen: Aki a személyes adatok védelmére vonatkozó jogszabályban meghatározott adatkezelése során tudomására jutott különleges adatot jogellenesen nyilvánosságra hozza, bűntettet követ el, és három évig terjedő szabadságvesztéssel büntetendő. Ön, mint a kérdéses tekintetben a jegyzővel kapcsolatos munkáltatói jog gyakorlója természetesen tudomással bírhat az ő egészségi állapotának megváltozásáról, de nincs arra fölhatalmazva, hogy ezeket az adatokat más célra felhasználja (illetéktelen számára hozzáférhetővé vagy közzétegye). A fentiek alapján kérem, szíveskedjék az üggyel kapcsolatban intézkedni, és megtett intézkedéseiről haladéktalanul tájékoztatni. Budapest, 1998. december 16. Üdvözlettel: Dr. Majtényi László (773/K/1998) 1999/79/II. szám B) KÖZÉRDEK Ű ADATOK NYILVÁNOSSÁGÁVAL, A KUTATÁS SZABADSÁGÁVAL, ILLET ŐLEG AZ INFORMÁCIÓS JOGOK ÜTKÖZÉSÉVEL KAPCSOLATOS ESETEK A Bős—Nagymarosi Vízlépcsőrendszer ügyében nyilvánosságra hozott keretmegállapodás-tervezet államtitokká minősítésének jogszerűségével kapcsolatos adatvédelmi biztosi vizsgálat eredményeit összegző a j á n l á s I. A vizsgálat megindítása A Népszava című napilap 1998. március 11-én közölte annak a keretmegállapodásnak a tervezetét, melyet a magyar és a szlovák kormánydelegációk dolgoztak ki a Nemzetközi Bíróságnak a bős—nagymarosi vízlépcsőrendszer ügyében hozott ítéletének végrehajtásáról. Március 27-én — azt követően, hogy a Miniszterelnöki Hivatal államtitoksértés miatt ismeretlen tettes ellen büntető feljelentést tett —, a Népszava főszerkesztője, H. Bíró László adatvédelmi biztosi vizsgálatot kezdeményezett. A főszerkesztő álláspontja szerint a dokumentumból megismerhető információk nagy részben már korábban ismertté váltak, közlésével az újság az állampolgárok tájékozódáshoz való jogát szolgálta. Beadványában annak vizsgálatát kérte, hogy egyrészt jogszerűen minősítették-e államtitokká a keretmegállapodást, valamint hogy az állampolgárok tájékozódáshoz fűződő joguk keretében megismerhetik-e a Népszava által 1998. március 11-én közölt dokumentumot. II. A vizsgálat és az annak során megállapított tényállás

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes